স্বাস্থ্যওপরিবারকল্যাণমন্ত্রক
ডাঃ মনসুখ মান্ডভিয়া সংস্কারসাধিত সিজিএইচএস ওয়েবসাইট এবং মাইসিজিএইচএস মোবাইল অ্যাপের সূচনা করেছেন
ব্যবহার-বান্ধব এই ওয়েবসাইট ৪০ লক্ষের বেশি সুফলভোগীকে সহজে স্বাস্থ্য পরিষেবা পৌঁছে দেবে
নতুন দিল্লি, ২৪ জানুয়ারি, ২০২২
কেন্দ্রীয় স্বাস্থ্য ও পরিবার কল্যাণ মন্ত্রী ডাঃ মনসুখ মান্ডভিয়া আজ ডিজিটাল পদ্ধতিতে সেন্ট্রাল গভর্মেন্ট হেল্থ স্কিম বা সিজিএইচএস-এর সংস্কার সাধিত ওয়েবসাইট  এবং মাইসিজিএইচএস মোবাইল অ্যাপের সূচনা করেছেন। অনুষ্ঠানে বিভাগীয় প্রতিমন্ত্রী ডঃ ভারতী প্রবীন পাওয়ার উপস্থিত ছিলেন।
দেশে ডিজিটাল পরিষেবার পরিধি ক্রমশ বাড়ছে। এই প্রেক্ষিতে সিজিএইচএস-এর সংস্কারসাধিত ওয়েবসাইটের সঙ্গে নতুন মোবাইল অ্যাপের যোগসূত্র গড়ে তোলা এক গুরুত্বপূর্ণ ও সময়োপযোগী পদক্ষেপ। এই ওয়েবসাইটে এমন অনেক সর্বাধুনিক বৈশিষ্ট রয়েছে, যার ফলে কেন্দ্রীয় সরকারের প্রাক্তন ও বর্তমান কর্মী মিলিয়ে ৪০ লক্ষের বেশি সুফলভোগী লাভবান হবেন। এই সুফলভোগীরা বাড়িতে বসেই নিজেদের সুবিধা মত পরিষেবা ও তথ্য পেতে পারবেন বলে ডাঃ মান্ডভিয়া অভিমত প্রকাশ করেন। তিনি আরও বলেন, নতুন এই ওয়েবসাইটের মাধ্যমে সুফলভোগীরা সরাসরি চিকিৎসা পরিষেবা পাবেন এবং বর্তমান কোভিড-১৯ মহামারীর সময় এটি একটি সময়োপযোগী পদক্ষেপ। দেশে ক্রমবর্ধমান ডিজিটাল পরিষেবার প্রেক্ষিতে এই পদক্ষেপ অত্যন্ত তাৎপর্যপূর্ণ বলেও স্বাস্থ্যমন্ত্রী অভিমত প্রকাশ করেন।
ডাঃ মান্ডভিয়া জানান, ওয়েবসাইটে সংস্কারের ফলে পরিষেবার সংখ্যাও সমানভাবে বেড়েছে। টেলিপরামর্শ ব্যবস্থা চালু হওয়ায় সিজিএইচএস-এর সুফলভোগীরা বাড়ি থেকেই সরাসরি পরামর্শ পেতে পারবেন। প্রকৃতপক্ষে সিজিএইচএস-এর উদ্দেশ্যই হল, পরিষেবার সংখ্যা বাড়িয়ে আরও বেশি সংখ্যক সুফলভোগীর কাছে পৌঁছে যাওয়া।
নতুন এই সিজিএইচএস ওয়েবসাইট এবং সম্প্রসারিত পরিষেবা হিসেবে মাইসিজিএইচএস মোবাইল অ্যাপে একাধিক এমন ব্যবহার-বান্ধব বৈশিষ্ট রয়েছে, যার মাধ্যমে সুফলভোগীরা কোভিড মহামারীর বর্তমান সময়ে বাড়িতে থেকেই নিরাপদে সুযোগ-সুবিধা নিতে পারবেন। দুটি ভাষায় - হিন্দি ও ইংরেজিতে এই ওয়েবসাইট চালু হয়েছে। ওয়েবসাইটে একজন সুফলভোগী তার প্রত্যাশা আনুযায়ী তথ্য সংগ্রহ করতে পারবেন এবং সহজেই ওয়েবসাইটের বিভিন্ন কনটেন্ট সংম্পর্কে জানতে পারবেন। স্বল্প দৃষ্টিশক্তি সম্পন্ন ব্যক্তিদের জন্য ওয়েবসাইটে অডিও প্লে এবং বিভিন্ন কনটেন্টের ফন্ট সাইজ বাড়ানো বা কমানোর সুবিধা রয়েছে। এমনকি, ই-সঞ্জিবনী টেলিপরিষেবার সঙ্গেও ওয়েবসাইটের সরাসরি যোগসূত্র স্থাপিত হয়েছে। সুফলভোগীদের জন্য ওয়েবসাইটে একটি অনলাইন অভিযোগ দাখিল ব্যবস্থা রয়েছে, যেখানে অভিযোগ জমা পড়ার সঙ্গে সঙ্গে সংশ্লিষ্ট বিভাগের আধিকারিকদের বার্তা পাঠানো যাবে। এর ফলে, অভিযোগের দ্রুত নিষ্পত্তি ঘটবে।
ডিজিটাল ব্যবস্থার মাধ্যমে সিজিএইচএস-এর পরিষেবার পরিধি বাড়ানোর এই পদক্ষেপে সন্তোষপ্রকাশ করে বিভাগীয় প্রতিমন্ত্রী ডাঃ পাওয়ার বলেন, মহামারীর সময় ডিজিটাল মিডিয়ার ব্যবহারে আমাদের অভিজ্ঞতা আরও সমৃদ্ধ হওয়ার পরিনতি হিসেবে নতুন ওয়েবসাইট ও মোবাইল অ্যাপ চালু হয়েছে। ডিজিটাল স্বাস্থ্য মিশনের সঙ্গে সঙ্গতি রেখে নতুন এই ওয়েবসাইট চালু করা হয়েছে, যাতে সুফলভোগীরা নিজেদের সুবিধা মত পরিষেবা গ্রহণ করতে পারেন। তিনি বলেন, অদূর ভবিষ্যতে এই পরিষেবা ব্যবস্থা ৪০ লক্ষের বেশির সুফলভোগীর কাছে স্বাস্থ্য সংক্রান্ত বিভিন্ন তথ্য পৌঁছে দেওয়ার ক্ষেত্রেও সহায়ক হবে।
উল্লেখ করা যেতে পারে, কেন্দ্রীয় সরকারি কর্মচারী, পেনশন প্রাপক এবং নির্দিষ্ট কয়েকটি শ্রেণীর সুফলভোগী ও তাদের ওপর নির্ভরশীল নিবন্ধীকৃত ব্যক্তিদের স্বাস্থ্য পরিষেবা পৌঁছে দিতে একটি গুরুত্বপূর্ণ মঞ্চ হল সিজিএইচএস। এই ব্যবস্থার মাধ্যমে অনলাইনে পরিষেবা পৌঁছে দেওয়ার ওপর অগ্রাধিকার দেওয়া হয়। অনুষ্ঠানে কেন্দ্রীয় স্বাস্থ্য সচিব শ্রী রাজেশ ভূষণ, সিজিএইচএস-এর মহানির্দেশক শ্রী অলোক সাক্সেনা সহ মন্ত্রকের উচ্চপদস্থ আধিকারিকরা ভার্চুয়াল পদ্ধতিতে যোগ দেন।
(CG/BD/AS/